સ્થાનિક પી.આઈ એસ.એલ ચૌધરી પર હત્યાનો ભેદ ઉકેલવાનું દબાણ વધી રહ્યું હતુ. કારણ, શાંત શહેરમાં સિનિયર સિટીઝનની હત્યા કરી કોઇએ લૂંટ કરી હતી. હત્યાના દિવસો વિતવા લાગ્યા હતા અને હત્યાનું ‘પગેરું’ મળતું નહોતુ. પી.આઈ ચૌધરીએ સ્ટાફ પાસે સીસીટીવી ફુટેજથી માંડીને મોબાઇલ ટાવરના ડેટાની તપાસ કરાવી લીધી હતી. ચારેક દિવસની તપાસ પછી પી.આઈ ચૌધરી સ્ટાફ સાથે પાછા સુરેખાબેનના ઘરે ગયા અને સર્ચ દરમિયાન એક ડીશ ટીવી રીપેરીંગનું બિલ મળ્યું હતુ. હત્યા કેસમાં બીજી કોઇ કડી મળતી ન હોય આ બીલ હજુ સુધી માત્ર શંકાસ્પદ જ હતું. કારણ પોલીસને એક શંકા એ પણ હતી કે, કોઇ અજાણી વ્યક્તિ સુરેખાબેન એકલા રહેતા હોવાનું જાણી ગઇ હશે અને પાછા એન.આર.આઈ. હોવાથી માલ વધુ મળશે તેમ માની હત્યા કરી લૂંટ કરી હશે.